คลังผวาเศรษฐกิจทรุดอีกรอบ
คลังผวาส่งออกติดลบเกินกว่าที่คาด เศรษฐกิจไทยส่อเค้าทรุดอีกรอบ คู่ค้าสำคัญไม่ฟื้นตัว
5 พ.ค. 2558

คลังผวาส่งออกติดลบเกินกว่าที่คาด เศรษฐกิจไทยส่อเค้าทรุดอีกรอบ คู่ค้าสำคัญไม่ฟื้นตัว
แหล่งข่าวจากกระทรวงการคลัง เปิดเผยว่า เศรษฐกิจไทยมีความเสี่ยงที่จะขยายตัวได้น้อยกว่า 3.7% ตามเป้าหมายใหม่ที่มีการทบทวนเมื่อปลายเดือน เม.ย.ที่ผ่านมา แม้ว่าล่าสุดกระทรวงพาณิชย์จะปรับประมาณการการส่งออกใหม่ให้โต 1.4% แต่พบว่าเศรษฐกิจคู่ค้าสำคัญของไทย เช่น จีน ชะลอตัวมาก โดยไตรมาสแรกติดลบ 14.4% และทั้งปีคาดว่าจะเติบโตเพียง 7% จากเดิม 7.2%
ทั้งนี้ ไทยส่งออกไปจีนเป็นสัดส่วน 11% ของการส่งออกทั้งหมด เมื่อเศรษฐกิจจีนมีปัญหา ขยายตัวได้ต่ำก็จะกระทบกับการส่งออกของไทยรุนแรง นอกจากนี้ จีนและสหรัฐที่เคยเป็นผู้นำเข้าได้หันมาปรับเปลี่ยนเป็นผู้ผลิตมากขึ้นหลังจากพบวิกฤตเศรษฐกิจ
นอกจากนี้ เศรษฐิจไทยยังมีปัจจัยเสี่ยงจากต่างประเทศ ทั้งแผนการชำระหนี้ของยุโรป การเลือกตั้งนายกรัฐมนตรีของอังกฤษในเดือน พ.ค.นี้ รวมถึงยังมีปัจจัยเสี่ยงในประเทศเรื่องความเชื่อมั่นของภาคเอกชนที่ลดลง ปัญหาการทำประมงผิดกฎหมาย และปัญหาองค์การการบินพลเรือนระหว่างประเทศ (ICAO) ที่จะกดดันการขยายตัวของเศรษฐกิจไทยในปีนี้ ทำให้คาดว่า เศรษฐกิจปีนี้มีโอกาสจะขยายตัวได้ต่ำกว่า 3.7%
นางนันทวัลย์ ศกุนตนาค อธิบดีกรมส่งเสริมการค้าระหว่างประเทศ กล่าวว่า กรมได้จัดทำแผนโปรโมทสินค้าข้าวและผลิตภัณฑ์จากข้าว หนึ่งในสินค้าโครงการโปรดักต์แชมเปี้ยน โดยจะจัดทำแคมเปญโปรโมทผ่านสื่อต่างประเทศที่ได้รับความนิยม ทั้งโทรทัศน์ นิตยสาร ป้ายบิลบอร์ด เป็นต้น 
ขณะเดียวกันจะจัดกิจกรรมสร้างภาพลักษณ์ให้กับข้าวไทยและผลิตภัณฑ์จากข้าวในช่วงที่เหลือของปีนี้ ได้แก่ การโปรโมทข้าวไทยในงานแสดงสินค้าที่เกี่ยวกับอาหาร ที่นิวยอร์ก มิลาน แฟรงก์เฟิร์ต ส่วนในจีนจะจัดในห้างสรรพสินค้าที่กว่างโจว คุนหมิง และจะเชิญดาราชื่อดังของไทยไปโชว์การทำอาหารจากเมนูข้าว เป็นต้น